KIRJALLINEN KYSYMYS E-2834/01 esittäjä(t): Gian Gobbo (NI) komissiolle. Yleisten postipalvelujen säilyttäminen Cadoressa.



Virallinen lehti nro 081 E , 04/04/2002 s. 0210 - 0210



KIRJALLINEN KYSYMYS E-2834/01 esittäjä(t): Gian Gobbo (NI) komissiolle (12. lokakuuta 2001) Aihe: Yleisten postipalvelujen säilyttäminen Cadoressa Italian postilaitos aikoo sulkea marraskuusta 2001 alkaen postitoimistoja Bellunon maakunnan vuoristoalueilla. Postitoimistojen sulkeminen aiheuttaisi huomattavia haittoja kyseisten kuntien asukkaille, joista suurin osa on vanhuksia. Näillä toimilla saatetaan rajoittaa huomattavasti kyseisten kansalaisten oikeutta käyttää täysipainoisesti tärkeimpiä julkisia palveluja. Kyse on oikeudesta, jota voidaan pitää laajemmassa mielessä ihmisoikeuksien kehittymisen erityisenä osana. Paikalliset hallintoelimet, joita suunnitelma koskee, ovat ehdottaneet Italian postilaitokselle kuntien rakennusten ilmaista käyttöä kyseisten palvelujen säilyttämiseksi. Eikö komission mielestä olisi aiheellista kehottaa Italian hallitusta ja postilaitosta säilyttämään postitoimistojen maanlaajuinen verkosto, jolla varmistetaan olennaisesti kyseisten palvelujen täydellinen saatavuus? Miten komissio on pyrkinyt tai aikoo pyrkiä varmistamaan tärkeimpien julkisten palvelujen yleisen saatavuuden, joka on unionin taloudellisen, sosiaalisen ja alueellisen yhteenkuuluvuuden olennainen osa? Frederik Bolkesteinin komission puolesta antama vastaus (26. marraskuuta 2001) Postipalveluja koskevan direktiivin(1) mukaisesti jäsenvaltiot päättävät postin yleispalvelun tarjoamisen varmistamiseksi tarvittavan toimipisteiden ja lähetyspaikkojen verkoston tiheydestä. Komissio voi puuttua asiaan pyytämällä jäsenvaltiota (arvoisan parlamentin jäsenen mainitsemassa tapauksessa Italiaa) noudattamaan asiaa koskevia velvollisuuksia ainoastaan, jos yleispalvelua ei ole taattu(2). Muuten komissio ei voimassaolevien määräysten nojalla ole toimivaltainen määräämään, että jäsenvaltiot takaavat postipalvelut ja postiverkoston kansalaisille ja yrityksille tietyllä tavalla, koska tarjolla on monia eri vaihtoehtoja (liikkuvat postitoimistot, yhteistyösopimukset jne.). Tämän vuoksi komissio ehdottaakin, että parlamentin jäsenen pyyntö esitetään postipalvelusta vastaavalle kansalliselle sääntelyviranomaiselle Italiassa, joka on Ministero delle Communicazioni, 2201, Viale America, 00144 Rome Italia, puhelin: (+39 6 54442192), faksi: (+39 6 5414512). Komissio katsoo, että postipalveluja koskeva direktiivi on riittävä ja selkeä postin yleispalvelun varmistamiseksi. Komissio ei tässä vaiheessa katso, että uusia toimenpiteitä tässä suhteessa tarvitaan. Itse asiassa komission toukokuussa 2000 antamassa ehdotuksessa postidirektiivin muuttamisesta(3) säilytettiin kaikki postin yleispalvelua koskevat artiklat muuttumattomina. (1) Euroopan parlamentin ja neuvoston direktiivi 97/67/EY, annettu 15 päivänä joulukuuta 1997, yhteisön postipalvelujen sisämarkkinoiden kehittämistä ja palvelun laadun parantamista koskevista yhteisistä säännöistä, EYVL L 15, 21.1.1998. (2) Tämä tarkoittaa yhtä keräilyä ja yhtä jakelua jokaisena työviikkona ja vähintään viitenä päivänä viikossa jokaiselle luonnolliselle henkilölle tai oikeushenkilölle perillekantona tai poikkeuksellisesti asianmukaisesti asennettuihin laitteisiin. Yleispalveluun pitäisi kuulua enintään kahden kilogramman painoisia postilähetyksiä, enintään kymmenen tai kahdenkymmenen kilogramman painoisia postipaketteja ja kirjattuja ja vakuutettuja lähetyksiä koskevat palvelut. Direktiivissä vaadittu palveluiden laatutaso on myös saavutettava. (3) Ehdotus Euroopan parlamentin ja neuvoston direktiiviksi direktiivin 97/67/EY muuttamisesta yhteisön postipalvelujen kilpailulle avaamisen jatkamiseksi, EYVL C 337 E, 28.11.2000.